# Rafael Catalá Polo

Rafael Catalá Polo (Madrid, 21 de juny de 1961), polític i alt funcionari espanyol, ministre de Justícia d'Espanya i notari major del Regne entre 2014 i 2018. És diputat al Congrés dels Diputats des de 2016.

## Biografia

Nascut a Madrid el 21 de juny de 1961, és llicenciat en Dret per la Universitat Complutense de Madrid i pertany al Cos Superior d'Administradors Civils de l'Estat des de 1985.
Ha ocupat diferents càrrecs a l'Administració General de l'Estat: sotsdirector general d'Ordenació i Política de Personal al Ministeri de Sanitat d'Espanya (1988-1992), director de Relacions Laborals i d'Administració i Serveis d'AENA (1992-1996), director general de la Funció Pública d'Espanya al Ministeri d'Administracions Públiques (1996-1999), director general de Personal i Serveis del Ministeri d'Educació, Cultura i Esports espanyol (1999-2000). Entre 2000 i 2002 va ser sotssecretari d'Hisenda i entre 2002 i 2004 va ser secretari d'Estat de Justícia de l'Estat espanyol.
Va ser el director gerent de l'Hospital Ramón y Cajal de Madrid (2004-2005) i secretari general i del Consell d'Administració de CODERE, S.A., empresa dedicada al sector del joc. Va dirigir el Màster d'Administració Pública al campus de Madrid de l'Escola de Negocis ESADE entre 2005 i 2012 i va ser professor associat de Ciència Política i de l'Administració a la Universitat Carles III de Madrid del 2007 al 2011.
L'any 2011 va ser nomenat secretari d'Estat de Planificació i Infraestructures del Ministeri de Foment d'Espanya a proposta de la ministra Ana Pastor Julián. El 2012 va ser nomenat secretari d'Estat d'Infraestructures, Transport i Habitatge al mateix departament. Durant aquella etapa va ser el president de la societat ENAIRE, gestora de la navegació aèria d'Espanya.
Arran de la vacant produïda per la dimissió d'Alberto Ruiz-Gallardón al capdavant del Ministeri de Justícia, va ser nomenat ministre de Justícia d'Espanya en el Consell de Ministres presidit per Mariano Rajoy, càrrec del qual va prendre possessió el 29 de setembre de 2014.
Va ser escollit diputat per Conca al Congrés dels Diputats a les Eleccions Generals de 2015. Durant la curta XI Legislatura espanyola (2016) -esgotada abans d'hora davant la impossibilitat del Congrés dels Diputats d'investir un president del Govern- i durant els primers mesos de la XII, va exercir en funcions la titularitat del Ministeri. Va tornar a ser elegit diputat a les eleccions de 2016.
El 19 de juliol de 2016 va assumir el despatx ordinari dels assumptes del Ministeri de Foment d'Espanya quan la titular del departament, Ana Pastor Julián, va ser elegida presidenta del Congrés dels Diputats. Va exercir el càrrec de forma interina fins al 4 de novembre del mateix any, data en què també va renovar el seu nomenament com a ministre de Justícia. Amb la moció de censura del govern socialista va finalitzar la seva etapa com a ministre. L'octubre del 2018 va fitxar com a assessor per una consultora.

## Referències

* 1 2 3 4 «Rafael Catalá Polo» (en castellà). Govern d'Espanya. [Consulta: 7 novembre 2016].
* 1 2 3 «Biografia de Rafael Catalá Polo» (en castellà). Ministeri de Justícia d'Espanya. Arxivat de l'original el 12 de juny 2018. [Consulta: 7 novembre 2016].
* ↑ «Rafael Catalá Polo, secretario de Estado de Planificación e Infraestructuras de Fomento» (en castellà). Europa Press, 23-12-2011. [Consulta: 7 novembre 2016].
* ↑ «Rafael Catalá, nuevo secretario de Estado de Planificación e Infraestructuras» (en castellà). ABC, 23-12-2011. [Consulta: 7 novembre 2016].
* ↑ «Reial Decret 1859/2011, de 23 de desembre, pel qual es nomena secretari d'Estat de Planificació i Infraestructures a Rafael Catalá Polo.» (en castellà). Butlletí Oficial de l'Estat, 309, 24-12-2011, pàg. 141.736.
* ↑ Onda Cero. «Rafael Catalá: "Tenemos 25 millones de viviendas en España y solo 1.800.000 son en alquiler"». Arxivat de l'original el 2014-10-19. [Consulta: 7 març 2015].
* ↑ «Reial Decret 470/2012, de 5 de març, pel qual es nomena secretari d'Estat d'Infraestructures, Transport i Habitatge a Rafael Catalá Polo» (en castellà). Butlletí Oficial de l'Estat, 56, 06-03-2012, pàg. 18.998.
* ↑ «Reial Decret 829/2014, de 28 de setembre, pel qual es nomena ministre de Justícia a Rafael Catalá Polo» (en castellà). Butlletí Oficial de l?Estat, 236, 29-09-2014, pàg. 76.302.
* ↑ Elmundo.es. «Rafael Catalá, nou ministre de Justícia en substitució de Gallardón».
* 1 2 «[Rafael Catalá, nuevo secretario de Estado de Planificación e Infraestructuras Fitxa de Rafael Catalá Polo al web del Congrés dels Diputats]» (en castellà). Congrés dels Diputats. [Consulta: 7 novembre 2016].
* ↑ «Reial Decret 184/2016, de 3 de maig, de dissolució del Congrés dels Diputats i del Senat i de convocatòria d'eleccions» (en castellà). Butlletí Oficial de l'Estat, 107, 03-05-2016, pàg. 29.959.
* ↑ «Reial Decret 298/2016, de 18 de juliol, pel qual es disposa que el ministre de Justícia en funcions assumeixi el despatx ordinari dels afers del Ministeri de Foment» (en castellà). Butlletí Oficial de l'Estat, 173, 19-07-2016, pàg. 50.526.
* ↑ «Reial Decret 417/2016. de 3 de novembre, pel qual es nomenen ministres del Govern.» (en castellà). Butlletí Oficial de l'Estat, 267, 04-11-2016, pàg. 76.637.

## Enllaços externs

* Perfil de Rafael Catalá Polo al web del Govern d'Espanya
* Biografia de Rafael Catalá Polo al web del Ministeri de Justícia d'Espanya Arxivat 2018-06-12 a Wayback Machine.